ธนาคารกสิกรไทย

ธนาคารกสิกรไทย จำกัด (มหาชน) (SET:KBANK) เป็นธนาคารในประเทศไทย ก่อตั้งขึ้นเมื่อวันที่ 8 มิถุนายน พ.ศ. 2488 โดยตระกูลล่ำซำ มีสาขา 800 สาขา และตู้เอทีเอ็ม 8,000 เครื่อง
ธนาคารกสิกรไทยมีสำนักงานใหญ่แห่งแรกตั้งอยู่ที่ถนนเสือป่า ต่อมาเมื่อกิจการมีความก้าวหน้ามากขึ้น จึงได้ขยายการบริหารงานและย้ายสำนักงานใหญ่ไปยังสำนักสีลมใน พ.ศ. 2510 สำนักพหลโยธินใน พ.ศ. 2526 และสำนักราษฎร์บูรณะ ใน พ.ศ. 2538 ก่อนจะย้ายสำนักงานใหญ่จากอาคารราษฎร์บูรณะ กลับมายังถนนพหลโยธินใน พ.ศ. 2564 ถึงปัจจุบัน
ประวัติ.
ธนาคารกสิกรไทย (Thai Farmers Bank; TFB) ก่อตั้งขึ้นเมื่อวันที่ 8 มิถุนายน พ.ศ. 2488 โดยตระกูลล่ำซำ ทุนจดทะเบียนเริ่มแรก 5 ล้านบาท โดยมีพนักงานชุดแรก จำนวน 21 คน มีอาคารที่ทำการ ซึ่งปัจจุบันเป็นสาขาสำนักถนนเสือป่า ทั้งนี้ งวดบัญชีแรกของธนาคารฯ นับจนถึงวันที่ 31 ธันวาคม สิ้นปีเดียวกัน มียอดเงินฝากจำนวน 12 ล้านบาท และธนาคารฯ มีสินทรัพย์รวม 15 ล้านบาท ต่อมาธนาคารฯได้จดทะเบียนในตลาดหลักทรัพย์แห่งประเทศไทย เมื่อวันที่ 11 กุมภาพันธ์ พ.ศ. 2519 และธนาคารฯได้จดทะเบียนแปลงสภาพเป็นบริษัทมหาชนจำกัด เมื่อวันที่ 13 พฤษภาคม พ.ศ. 2536 จนถึงปัจจุบัน
ณ วันที่ 30 มิถุนายน พ.ศ. 2557 มีทุนจดทะเบียน 30,486 ล้านบาท มีสินทรัพย์จำนวน 2,339,798 ล้านบาท เงินรับฝากจำนวน 1,567,499 ล้านบาท เงินให้สินเชื่อจำนวน 1,471,922 ล้านบาท มีสาขาและสำนักงานย่อยในเขตกรุงเทพมหานครจำนวน 315 สาขา และส่วนภูมิภาคจำนวน 739 สาขา มีสาขาและสำนักงานตัวแทนต่างประเทศจำนวน 11 แห่ง ได้แก่ สาขาลอสแอนเจลิส สาขาฮ่องกง สาขาหมู่เกาะเคย์แมน สาขาเซินเจิ้น สาขาเฉิงตู สาขาย่อยหลงกั่ง สำนักงานผู้แทนกรุงปักกิ่ง สำนักงานผู้แทนนครเซี่ยงไฮ้ สำนักงานผู้แทนเมืองคุนหมิง สำนักผู้แทนงานกรุงโตเกียว และสำนักงานผู้แทนย่างกุ้ง สาขาและสำนักงานผู้แทนในต่างประเทศเหล่านี้ ให้บริการและส่งเสริมความสะดวกต่าง ๆ ด้านการค้า การเงินระหว่างประเทศไทยและประเทศคู่ค้าทั่วโลก
ต่อมาในวันที่ 15 มกราคม พ.ศ. 2561 ธนาคารกสิกรไทยร่วมมือกับจุฬาลงกรณ์มหาวิทยาลัย เปิดตัวบัตรเครดิตจุฬาลงกรณ์มหาวิทยาลัย - กสิกรไทย เป็นบัตรเครดิตที่เจาะกลุ่มคณาจารย์นักศึกษา ของจุฬาลงกรณ์มหาวิทยาลัย เป็นครั้งแรกในประเทศไทย
ณ วันที่ 20 พฤษภาคม พ.ศ. 2567 ธนาคารกสิกรไทย มีจำนวนสาขาทั้งสิ้น 808 สาขา มากเป็นอันดับที่ 3 รองจากธนาคารกรุงไทย และธนาคารกรุงเทพตามลำดับ และมีตู้เอทีเอ็มกว่า 8,000 เครื่องทั่วประเทศ มากเป็นอันดับที่ 3 รองจากธนาคารไทยพาณิชย์ และธนาคารกรุงเทพตามลำดับ
วันที่ 1 มิถุนายน พ.ศ. 2567 ธนาคารออกบัตรเครดิตกสิกรไทย ร่วมกับ ดูโฮม
วันที่ 19 กรกฎาคม พ.ศ. 2567 ธนาคารออกบัตรเครดิตกสิกรไทย ร่วมกับจังหวัดชลบุรี ใช้ชื่อ “บัตรเครดิตประจำจังหวัดชลบุรี-กสิกรไทย”
วันที่ 9 สิงหาคม พ.ศ. 2567 ธนาคารออกบัตรเครดิตกสิกรไทย ร่วมกับ โรงภาพยนตร์ เอส เอฟ ในชื่อ SF Plus - KBank Credit Card
วันที่ 1 มกราคม พ.ศ. 2568 บริษัทหลักทรัพย์จัดการกองทุน (บลจ.) กสิกรไทย จำกัด แต่งตั้งนายวจนะ วงศ์ศุภสวัสดิ์ ดำรงตำแหน่งกรรมการผู้จัดการ
วันที่ 4 สิงหาคม พ.ศ. 2568 ธนาคารออกบัตรเครดิตกสิกรไทย ร่วมกับวิทยาลัยเทคโนโลยีวิศวกรรมบริหารธุรกิจ (วทบ.)
วันที่ 6 สิงหาคม พ.ศ. 2568 ธนาคารออกบัตรเครดิต หนังแอคชั่นจูราสสิค เวิลด์กสิกรไทย Limited Edition สำหรับคนรักหนังจูราสสิคเวิลด์ กำเนิดชีวิตใหม่
วันที่ 13 สิงหาคม พ.ศ. 2568 ธนาคารออกบัตรเครดิตกสิกรไทย ร่วมกับบีอีซีเวิลด์ สำหรับคนรักรายการทีวีทางช่อง 3 HD (33)
วันที่ 27 สิงหาคม พ.ศ. 2568 ธนาคารออกบัตรเครดิตกสิกรไทย ร่วมกับ สภากาชาดไทย
วันที่ 4 กันยายน พ.ศ. 2568 ธนาคารออกบัตรเครดิตวีซ่าซีเกมส์ 2025 กสิกรไทย โดยความร่วมมือระหว่าง การกีฬาแห่งประเทศไทย และธนาคารกสิกรไทย
 ข้อมูล ณ วันที่ 13 มีนาคม พ.ศ. 2568